ભારતે પાકિસ્તાનની સામે શાનદાર પ્રદર્શન કરીને મેચ જીત્યા પછી મહુવામાં જલસાઓને લીધે શોરબકોર ખૂબ વધી ગયો. મહુવાના હાર્દ સમા વિસ્તાર એવા ગાંધીબાગની પાસે જ મારું ઘર હોવાથી મેચ પછીના પ્રેઝન્ટેશન વખતે ટીવીનો અવાજ પણ ન સંભળાય એટલી હદે મોટરબાઈક્સના હોર્ન, ફટાકડાના અવાજો અને લોકોની “વંદે માતરમ” અને “ભારત માતા કી જય” સંભળાઈ. હું પણ એ જલસામાં જોડાવા ત્યાં પહોંચ્યો. લોકલ ટીવી ચેનલોના કેમેરામેન અને સભ્યો માઈક લઈને બધાને “તમારે શું કહેવું છે” પૂછતા ફરી રહ્યાં હતાં. મેં એમને કહ્યું, “આજે ઉજવણીનો ઉત્સવ છે, પ્રશ્નોત્તરીનો નહીં.” લગભગ ૫૦૦ થી ૭૦૦ જેટલા લોકો એક સાથે ખૂબ જ જોશ અને ઉત્સાહથી જે રીતે આ વિજયને ઉજવી રહ્યાં હતાં, ફટાકડા ફોડી રહ્યા હતાં, નાચતા હતા, બૂમો પાડતા હતા એ જોઈને ખરેખર થાય કે પાકિસ્તાન સામેની મેચ જીત્યા પછી જ આપણને ભારતીયતાનો સાચો અર્થ, સાચું સ્વરૂપ પ્રત્યક્ષ જોવા મળે. કાશ ! આ ભારતીયતા અને જાગૃતિ સામાન્ય દિવસોમાં પણ જળવાઈ રહે. પોલીસની ત્રણ ગાડીઓ ખડેપગે ત્યાં ઉભી હતી, પણ સમ ખાવા પૂરતુંય પોલીસોએ આ બાબતમાં કોઈને હેરાન કર્યા નથી, ઉલટું એ લોકો પણ આ ઉજાણીનો એક ભાગ બની રહ્યાં, સ્મિત આપી ઉભા રહેલા તેમને જોઈને પણ ઘણાંયનો બાકી રહેલ ખચકાટ નીકળી ગયો. એક અદના મહુવાવાસીની માફક મેં પણ મિત્રો સાથે “મસાલા સોડા” પીધી.